
Otthoni használatú légsterilizátor fejlesztése

“ A tartalom maga a design. A design tartalom hiányában csupán dekoráció. ”
Jeffrey Zeldman idézete végig kísérte a munkámat, mely egy olyan termékfejlesztést tartalmazza, amelyben a design tervek mellett a technológiafejlesztések is fontos szerepet töltöttek be.
A dolgozatomon végig vezethető a terméktervezés-, fejlesztés folyamata, melyet a vevőorientált termékfejlesztés lépéseinek megfelelően dolgoztam ki. Tehát a termékem egy olyan készülék, mely nem csak hétköznapi felhasználóknak készült, hanem a légúti megbetegedésekben szenvedők hétköznapjait is jobbá teszi. Az első rész kutatómunkákat tartalmazza, ahol a jelenlegi egészségügyi viszonyokat és a légúti megbetegedésben szenvedők helyzetét mértem fel. Piackutatásomban megismertem a piacon lévő termékeket, melyek a levegő sterilizálására alkalmasak. Erre a célra több készülék is található az üzletekben, azonban többségük külön-külön álló termék. Az én célom, hogy ezeket a készülékeket egy készülékbe egyesítsem. Így a meglévő termékekből a piacon egy újnak számító termék fejlesztésével foglalkoztam. Technológiai háttérkutatásokat végeztem, hogy megismerjem a legkorszerűbb és leghatékonyabb technológiákat. Kihangsúlyozva, hogy vevőorientált termék révén egy közvélemény kutatást készítettem. A kutatások nyújtotta ismeretekkel pedig létrehoztam egy modern a piacon még újnak számító konstrukciót.
A konstrukció ismeretében a termék már rendelkezett az idézetben szereplő tartalmi résszel, így a fejlesztések után a külső megjelenés, vagyis a design megalkotása volt soron. Formatanulmányok végzése után létrejött a végleges formaterv és azzal együtt a termék arculat.
Így jött létre a freSHell légsterilizáló készülék, mely elsősorban otthoni felhasználásra készült. A készülék több funkciós párásító, páramentesítő és sóterápiás készülék. A megfelelő minőségű levegő létrehozásához és fenntartáshoz a készülékhez tartozik egy páraszint érzékelő, melynek segítségével a készülék mindig képes a megfelelő minőségű levegő előállítására és szinten tartására. A készülék a legmodernebb alternatív ionizáló technológiával van ellátva. Felhasználóbarát, mert üzembe helyezése egyszerű, programozható, nem igényel bonyolult karbantartást illetve önállóműködésre is képes.
Így egyesül dolgozatomban a forma és tartalom, egy olyan termékben, mely a mai szennyezett világunkban az egészséget szolgálja, nem csak hétköznapi felhasználók számára, hanem légúti megbetegedésben szenvedőknek is.



